**Paavo Suuri. Suuri juoksu. Suuri uni.** on Tuomas Kantelisen säveltämä ooppera, jonka libreton kirjoitti Paavo Haavikko. Juoksija Paavo Nurmesta kertovaa spektaakkelimaista oopperaa esitettiin Helsingin olympiastadionilla kaksi kertaa elokuussa 2000, jolloin Helsinki oli yksi Euroopan kulttuuripääkaupungeista. Kyseessä oli Helsingin kulttuuripääkaupunkivuoden suurin yksittäinen taloudellinen satsaus. Olympiastadionin lisäksi ooppera on nähty Turun konserttitalossa marraskuussa 2003. Toisen Helsingin esityksistä televisioi Yleisradio suorana lähetyksenä, ja myöhemmin se nähtiin myös eri puolilla Eurooppaa.

Olympiastadion esitykset
------------------------

Paavo Nurmi -oopperan kantaesitys oli Helsingin olympiastadionilla 11. elokuuta 2000. Alun perin sen piti olla jo torstaina 10. elokuuta, mutta esitys peruttiin samana päivänä viereisellä Finnair-stadionilla pidetyn Tina Turnerin konsertin vuoksi. Näin ollen ooppera esitettiin Helsingin olympiastadionilla vain kahdesti. Näytökset keräsivät yleisöä noin 20 000 henkeä, joka oli odotettua vähemmän. Yleisradio televisioi oopperan toisen esityksen suorana lähetyksenä 12. elokuuta. Se saavutti noin 350 000 katsojaa. Saksalais-ranskalainen televisiokanava Arte lähetti tallennuksen myöhemmin syyskuussa lähes 100 miljoonaan eurooppalaiseen kotitalouteen.

Oopperan ohjauksesta vastasi Kalle Holmberg ja sen tuottivat Helsingin kaupunginteatteri sekä Vantaan ooppera. Pääroolissa oli ruotsalainen Gabriel Suovanen, ja Nurmen puolisona lauloi Johanna Rusanen, joka tuolloin oli kiinnitettynä Berliinin Deutsche Operaan. Urho Kekkosen hahmossa nähtiin Seppo Ruohonen ja Tummana naisena Eeva-Liisa Saarinen, jotka molemmat olivat Suomen Kansallisoopperan laulajia. Muissa rooleissa esiintyi Helsingin kaupunginteatterin näyttelijöitä, mukana oli myös yli 500 avustajaa muun muassa pääkaupunkiseudun urheiluseuroista. Esityksessä nähtiin myös erilaista pyrotekniikkaa sekä Puolustusvoimien ajoneuvoja ja helikoptereita. Musiikista vastasivat Jyväskylä Sinfonia, Vantaan oopperan orkesteri, Kaartin soittokunta sekä Suomen Filharmoninen Kuoro kapellimestarinarinaan Markus Lehtinen. Koreografian oli suunnitellut Minna Vainikainen ja lavastuksen Kati Lukka.

### Näyttelijät

|  |  |  |
| --- | --- | --- |
|  Gabriel Suovanen  | … |  Paavo Nurmi
  |
|  Johanna Rusanen  | … |  Sylvi Nurmi
  |
|  Seppo Ruohonen  | … |  Urho Kekkonen
  |
|  Eeva-Liisa Saarinen  | … |  Tumma nainen
  |
|  Hannu-Pekka Björkman  | … |  
  |
|  Petri Bäckström  | … |  
  |
|  Riitta Havukainen  | … |  
  |
|  Oskari Katajisto  | … |  
  |
|  Riikka Korppi-Tommola  | … |  
  |
|  Pekka Kähkönen  | … |  
  |
|  Sirkka Parviainen  | … |  
  |
|  Raija Regnell  | … |  
  |

Turun esitykset
---------------

Paavo Nurmen syntymäkaupungissa Turussa oopperaa esitettiin viidesti marras-joulukuussa 2003. Tuotannosta vastasivat Turun oopperayhdistys sekä Turun filharmoninen orkesteri, jonka kapellimestarina oli Tibor Bogányi. Turun version ohjasi Jussi Tapola ja pääosassa Paavo Nurmena lauloi Kansallisoopperan baritoni Hannu Niemelä. Urho Kekkosen ja Nurmen puolison rooleissa olivat Helsingin tapaan Seppo Ruohonen ja Johanna Rusanen, salaperäisenä tummana naisena puolestaan nähtiin Tamara Lund. Lisäksi mukana oli kymmenen Turun Urheiluliiton tanssijaa, 30-henkinen kuoro sekä kuusi näyttämöavustajaa. Turun esityksen koreografia oli virolaisen Aita Vuolannon. Kantaesitys oli Turun konserttitalossa 26. marraskuuta.

Nurmi-oopperan kokonaisbudjetti Turussa oli 200 000 euroa. Yleisön kiinnostus oli vähäistä ja oopperayhdistys tekikin tuotannosta yli 70 000 euron tappiot ajautuen pahoihin taloudellisiin vaikeuksiin. Seuraavana kesänä esitetty musiikkinäytelmä *Jokamies* aiheutti yhdistykselle vielä raskaampia tappioita ja lopulta Turun oopperayhdistys joutui konkurssiin marraskuussa 2005.

### Näyttelijät

|  |  |  |
| --- | --- | --- |
|  Hannu Niemelä  | … |  Paavo Nurmi
  |
|  Johanna Rusanen  | … |  Sylvi Nurmi
  |
|  Seppo Ruohonen  | … |  Urho Kekkonen
  |
|  Tamara Lund  | … |  Tumma nainen
  |

Lähteet
-------

1. ↑  Sport and song combine in Paavo Nurmi Opera spectacle  7.8.2000. Helsingin Sanomat.  Arkistoitu 13.9.2014. Viitattu 13.9.2014.
2. ↑  Paavo Nurmi saa oman oopperan  11.6.1999. Yle Uutiset. Viitattu 13.9.2014.
3. ↑  Oopperan tähdet valittu  2.12.1999. MTV3.  Arkistoitu 17.9.2014. Viitattu 13.9.2014.
4. 1 2  Tule apuun, kaupunki! Paavo Nurmi juoksi Turun Oopperayhdistyksen kuralle  29.1.2004. Turun Sanomat. Viitattu 13.9.2014.
5. ↑  Nurmi-ooppera väistää Tina Turneria  12.4.2000. MTV3.  Arkistoitu 17.9.2014. Viitattu 13.9.2014.
6. 1 2  Fuhrmann, Arthur: "Mustaa valkoisella" (Arkistoitu – Internet Archive) Selvis 3/2000. Viitattu 13.9.2014.
7. ↑  Yleisradion vuosikertomus 2000 (Arkistoitu – Internet Archive) s. 17. Yleisradio. Viitattu 13.9.2014.
8. 1 2  Juosta, lentää ja laulaa  22.9.2000. Ylioppilaslehti. Viitattu 13.9.2014.
9. 1 2  Paavo Haavikko / Tuomas Kantelinen: Urheiluooppera Paavo Suuri Helsingin kaupunginteatteri. Viitattu 13.9.2014.
10. ↑  Haavikko liioittelee juoksijalegendan rahanahneutta – Paavo Suuri juoksi köyhyyttä pakoon  23.11.2003. Turun Sanomat. Viitattu 13.9.2014.
11. ↑  Turun oopperayhdistys meni konkurssiin  24.11.2005. Turun Sanomat. Viitattu 13.9.2014.

Aiheesta muualla
----------------

* Urheiluooppera Paavo Suuri Helsingin kaupunginteatteri